Diari Oficial de la Generalitat Valenciana


Sumari del DOGV 5962, del 25-02-2009 (2009/1938)

RESOLUCIÓ de 18 de febrer de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'Acord de col·laboració entre l'Agència Valenciana d'Avaluació i Prospectiva (AVAP) i la Comisión Nacional Evaluadora de la Actividad Investigadora (CNEAI) per al reconeiximent de les avaluacions de l'activitat investigadora de la CNEAI per part de l'AVAP i l'assistència activa en matèria d'informació relacionada amb l'exercici de les seues pròpies competències.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5962

Data del DOGV
:   25-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1938


Data del document
:   18-02-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Agència Valenciana d'Avaluació i Prospectiva
    * cooperació administrativa
    * investigació científica
    * administració central
    * personal docent
    * qualificació del personal
    * universitat

RESOLUCIÓ de 18 de febrer de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'Acord de col·laboració entre l'Agència Valenciana d'Avaluació i Prospectiva (AVAP) i la Comisión Nacional Evaluadora de la Actividad Investigadora (CNEAI) per al reconeiximent de les avaluacions de l'activitat investigadora de la CNEAI per part de l'AVAP i l'assistència activa en matèria d'informació relacionada amb l'exercici de les seues pròpies competències.   
 [2009/1938]  
L'Agència Valenciana d'Avaluació i Prospectiva (AVAP) i la Comisión Nacional Evaluadora de la Actividad Investigadora (CNEAI) han subscrit, després de la tramitació prèvia reglamentària, el 16 d'octubre de 2008, l'acord de col·laboració per al reconeiximent de les avaluacions de l'activitat investigadora de la CNEAI per part de l'AVAP i l'assistència activa en matèria d'informació relacionada amb l'exercici de les seues pròpies competències.   
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat Acord, que ha quedat inscrit en el Registre de Convenis de la Generalitat amb el número 0153/2009, i que figura com a annex d'esta resolució.  
València, 18 de febrer de 2009.- El director general de Relacions amb les Corts i Secretariat del Consell. Ángel Mompó Romero.  
Acord de col·laboració entre l'Agència Valenciana d'Avaluació i Prospectiva (AVAP) i la CNEAI per al reconeixement de les avaluacions de l'activitat investigadora de la CNEAI per part de l'AVAP i l'assistència activa en matèria d'informació relacionada amb l'exercici de les seues pròpies competències.  
Madrid, 16 d'octubre de 2008  
Reunits  
D'una part, Otilia Mo Romero, directora general de Programes i Transferència de Coneixement-Presidenta de la Comissió Nacional Avaluadora de l'Activitat Investigadora (d'ara en avant, CNEAI), actuant en nom i en representació de la CNEAI.  
I d'una altra, el senyor Juan Manuel Badenas Carpio, director general de l'Agència Valenciana d'Avaluació i Prospectiva (d'ara en avant, AVAP), actuant en nom i en representació de l'AVAP.   
Exposen  
Que la Comissió Nacional Avaluadora de l'Activitat Investigadora és l'òrgan competent per a efectuar l'avaluació de l'activitat investigadora dels professors universitaris que ho sol·liciten d'acord amb l'Orde de 2 de desembre de 1994, en desplegament del Reial Decret 1086/1989, de 28 d'agost, sobre retribucions del professorat universitari i la resta de la normativa vigent aplicable.  
Que l'AVAP té com a objectiu l'acreditació i avaluació de les institucions universitàries i del professorat, en l'àmbit dels centres d'ensenyança superior de la Comunitat Valenciana, d'acord amb l'article 3 de la Llei 5/2006, de 25 de maig, de creació de l'Agència Valenciana d'Avaluació i Prospectiva.  
Que l'article 4 de la Llei 30/1992, de 26 de novembre, de règim jurídic de les administracions públiques i del procediment administratiu comú establix com a principis de les relacions entre les Administracions Públiques els de facilitar a les altres Administracions la informació que precisen sobre l'activitat que exercisquen en l'exercici de les seues pròpies competències i prestar, en l'àmbit propi, la cooperació i assistència actives que les altres Administracions pogueren demanar per a l'eficaç exercici de les seues competències; així com l'article 6 de la Llei mencionada determina que l'administració general i els organismes públics vinculats o dependents de la mateixa podran celebrar convenis de col·laboració amb els òrgans corresponents de les administracions de les comunitats autònomes en l'àmbit de les seues competències respectives.  
Que l'article 9 de l'esmentada Llei 5/2006, preveu la creació de comités tècnics i d'avaluació per a realitzar les funcions d'avaluació que té assignades l'AVAP, per camps de coneixement o especialitats, formats per experts independents.  
Que el Decret 174/2002, de 15 d'octubre, del Govern Valencià en el seu capítol III, regula el règim de retribucions addicionals del professorat universitari, establint que l'assignació de la retribució addicional estarà necessàriament lligada a la concurrència de mèrits docents, d'investigació i de gestió i haurà de comptar amb l'avaluació favorable de l'AVAP. En concret el component per mèrits de productivitat investigadora, s'assigna en els termes del que disposa el Reial Decret 1.086/89 de 28 d'agost, sobre retribucions del professorat, la competència d'avaluació del qual correspon a la Comissió Nacional Avaluadora de l'Activitat Investigadora (CNEAI).  
En el marc dels esmentats principis de cooperació i col·laboració i amb l'objecte de fer efectius els principis d'eficàcia i eficiència en l'actuació administrativa, la CNEAI i l'AVAP establixen el present acord de col·laboració pel qual l'AVAP reconeix les avaluacions de la CNEAI de l'activitat investigadora desenrotllada pel professorat universitari en relació amb el procediment d'avaluació de l'activitat investigadora per a l'assignació dels complements retributius addicionals.  
Per tot allò que s'ha exposat, les parts intervinents es reconeixen recíprocament capacitat i legitimació per a firmar el present Acord, per la qual cosa es procedix a la formalització dels següents  
Acords  
Primer. L'AVAP reconeix les avaluacions realitzades per la CNEAI sobre l'activitat investigadora del professorat universitari que ho haja sol·licitat en les seues successives convocatòries.  
Segon. La CNEAI comunicarà a l'AVAP, a petició d'esta última, en suport paper i electrònic, els resultats de l'avaluació de l'activitat del professorat universitari de les universitats públiques de la Comunitat Valenciana que ho haja sol·licitat d'acord amb les característiques següents:  
a) En l'arxiu que es tramita constaran les dades següents:  
- Nom i cognoms  
- DNI  
- Categoria del professorat  
- Àrea de coneixement a què pertany  
- Universitat  
- Resultat de l'avaluació i període que comprén  
b) Els responsables de l'avaluació de l'activitat investigadora de la CNEAI i l'AVAP es coordinaran cada any perquè la comunicació de les dades es realitze, amb la major celeritat possible, quan la CNEAI haja avaluat les sol·licituds.  
Tercer. La CNEAI facilitarà a l'AVAP la informació necessària per a procedir a la selecció dels membres que han de formar part dels comités d'avaluació, per a totes les convocatòries i programes que requerixen avaluació externa, per als que l'AVAP té competències.   
Amb l'objecte que l'AVAP puga realitzar una adequada selecció dels membres que han de formar part dels esmentats comités, la CNEAI li facilitarà dades corresponents al personal docent i investigador, tant titulars com catedràtics, de totes les universitats espanyoles que complisquen els requisits següents:  
- Professorat Titular d'Universitat amb dos sexennis o més.  
- Catedràtics d'Universitat amb tres sexennis o més.  
Les dades es facilitaran en format electrònic.  
L'AVAP garantirà que les dites dades únicament seran utilitzats per a la selecció del personal docent i investigador que ha de formar part dels comités d'avaluació que constituïsca.  
Quart. Comissió de Seguiment  
Es constituïx una Comissió de Seguiment que estarà composta pels representants següents: el/la Coordinador/a General de la CNEAI i el/la responsable de l'Àrea de Garantia de la Qualitat Universitària de l'AVAP.  
La Comissió es reunirà a petició de qualsevol de les parts i coneixerà de les qüestions d'interpretació i aplicació d'este acord.  
Quint. Règim de protecció de les dades de caràcter personal  
La CNEAI i l'AVAP garantixen l'aplicació de la legislació vigent en relació amb la protecció de dades de caràcter personal en la comunicació de les dades establides en l'acord.   
Sext. Vigència i resolució  
Este conveni serà efectiu i entrarà en vigor l'endemà de la seua firma i el seu termini de vigència és indefinit. Així mateix este acord serà ratificat pel Ple de la CNEAI.  
El present Acord podrà resoldre's quan concórrega alguna de les circumstàncies següents:  
- En el cas que l'acord no siga ratificat pel Ple de la CNEAI.  
- Denúncia expressa de qualsevol de les parts establint-se un termini de preavís de dos mesos.  
- Incompliment dels Acords establits.  
- Per mutu acord de les parts.  
Sèptim. Naturalesa i interpretació de l'acord  
Els acords establits tenen naturalesa administrativa. La resolució dels problemes d'interpretació i compliment seran resolts per la Comissió de Seguiment establit en l'acord tercer i en defecte d'acord seran resoltes per l'orde jurisdiccional contenciós administratiu.  
I, en prova de conformitat, ambdós parts subscriuen dos exemplars del present Acord, d'un mateix tenor i a un sol efecte, en el lloc i la data indicats en l'encapçalament.  
Per la CNEAI Per l'AVA  
Otilia Mo Romero Juan Manuel Badenas Carpio